<classify> Kutokana na ushindi huo, Maguri amefikisha mabao tisa tangu kuanza msimu huu akiongoza orodha ya wafungaji wa msimu huu na kuwaacha washambuliaji Donald Ngoma wa Yanga, ambaye ni raia wa Zimbabwe na Mganda Hamisi Kiiza wa Simba wenye mabao nane kila mmoja.Kwa ushindi wa juzi Stand imefikisha pointi 19 na kukwea hadi nafasi ya tano katika msimamo wa Ligi Kuu Tanzania Bara nyuma ya Simba yenye pointi 21, Mtibwa pointi 22 na Yanga yenye pointi 23 na Azam inayoongoza ikiwa na pointi 25.Maguri hivi sasa ameitwa katika kikosi cha timu ya Taifa ya Tanzania Taifa Stars ambacho kipo kambini Afrika Kusini kujiandaa na mchezo wa kuwania kufuzu Kombe la Dunia dhidi ya Algeria utakaofanyika Novemba 14 mwaka huu Uwanja wa Taifa, Dar es Salaam.Jumamosi Ngoma alifunga bao moja wakati Yanga ikiibuka na ushindi wa mabao 2-0 dhidi ya Kagera Sugar, wakati Kiiza alifunga mara mbili wakati Simba ikiibuka na ushindi wa mabao 6-1 dhidi ya Majimaji ya Songea.Mshambuliaji wa Azam FC, Kipre Tchetche anashika nafasi ya tatu akiwa na mabao sita akifuatiwa na Amis Tambwe wa Yanga mwenye mabao matano.  <topic>: MICHEZO 